Norsk Billedhoggerforening holder til i Villa Furulund med adresse Hekkveien 5 i Oslo.
Skulpturparken utenfor Villa Furulund.
**Norsk Billedhoggerforening** (**NBF**) er en landsdekkende kunstnerorganisasjon for norske billedhuggere. Foreningen ble stiftet i 1946 og har ca. 380 medlemmer. Siden 1967 har foreningen hatt tilhold i Villa Furulund i Hekkveien i Oslo som de leier av Oslo kommune. I 2018 ble Villa Furulund gjenåpnet som et nasjonalt senter for tredimensjonal kunst etter et omfattende restaureringsarbeid. Første etasje ble gjort om til utstillingslokaler og åpnet opp for publikum. I andre etasje finner man kontorer, ateliérer og en hybel for foreningens medlemmer. Utenfor huset ligger en skulpturpark som også er tilgjengelig for publikum, i parken finner man skulpturer utført av foreningens medlemmer. I tillegg til lokalene i Hekkveien disponerer foreningen også et studio i Berlin, et visningsrom på Carl Berner T-bane stasjon og et ateliérer på Tenerife. Styreleder pr 2020 er Ebba Moi, og Erik Steen er daglig leder.

Historie
--------

Fram til andre verdenskrig hadde ikke norske billedkunstnere sin egen interesseorganisasjon. Initiativet til å starte en egen organisasjon kom i 1946 fra Stinius Fredriksen og Arne Vigeland, som på det tidspunktet var biledhuggerrepresentanter i Bildende Kunstneres Styre (B.K.S). Etter krigen mottok B.K.S en stor mengde henvendelser om å reise krigsminnesmerker i hele landet, samt ferdigstillingen og utsmykningen av Oslo rådhus som hadde blitt satt på pause under krigen. Stinius og Vigeland mente at norske billedhuggere trengte sin egen forening for å kunne behandle disse henvendelsene på en best mulig måte. Sammen med Per Hurum, Nils Falkstad og Anne Raknes tok de initiativ til å arrangere stiftelsesmøte for Norsk Billedhoggerforening i lokalene til Unge Kunstneres Samfund i Oslo. Der ble Gunnar Janson valgt til foreningens første formann.

I 1967 flyttet foreningen inn i Villa Furulund, en sveitservilla fra 1878 like ovenfor Carl Berners plass i Oslo. I 1963 hadde den tidligere eieren solgt huset til kommunen og det var i så dårlige stand at omfattende oppussing var nødvendig. Daværende formann Kåre Orud inngikk en avtale med Oslo kommune om at foreningen kunne disponere huset og eiendommen rundt i bytte mot at de holdt både huset og området ved like, samt en symbolsk husleie på 10 kr per år.

Referanser
----------

1. ↑   w2.brreg.no[Hentet fra Wikidata]
2. ↑  Anders Høilund (26. august 2018). «Billedhoggerforeningen åpner huset for publikum og slipper kunsten løs på folket». *vartoslo.no* **(norsk)**. Besøkt 30. mars 2020.
3. ↑  «MEDLEMSKAP». *NORSK BILLEDHOGGERFORENING* **(norsk)**. Besøkt 30. mars 2020.
4. ↑  «STYRET OG ADMINISTRASJONEN». *NORSK BILLEDHOGGERFORENING* **(norsk)**. Besøkt 30. mars 2020.
5. ↑  *Skulptur i Norge : works from the Association of Norwegian Sculptors.* (1. utg utg.). Oslo: Graffiti Editions. 1997. s. 6. ISBN 82-91861-00-5. OCLC 46883080.
6. ↑  *Skulptur i Norge : works from the Association of Norwegian Sculptors.* (1. utg utg.). Oslo: Graffiti Editions. 1997. s. 7. ISBN 82-91861-00-5. OCLC 46883080.

Eksterne lenker
---------------

* Foreningens hjemmeside

Portal: Kunst

|  |  |
| --- | --- |
| Oppslagsverk/autoritetsdata | Store norske leksikon **·** Brønnøysundregistrene
 |